Oficiālais Vēstnesis L 174 , 04/07/2002 Lpp. 0011 - 0013



Komisijas Regula (EK) Nr. 1195/2002 (2002. gada 3. jūlijs), ar ko nosaka sīki izstrādātus noteikumus īpašu importa pasākumu piemērošanai Kanāriju salām attiecībā uz tabaku, atceļ Regulu (EEK) Nr. 2179/92 un pielāgo Padomes Regulu (EK) Nr. 1454/2001 attiecībā uz kombinētās nomenklatūras kodiem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2001. gada 28. jūnija Regulu (EK) Nr. 1454/2001, ar ko attiecībā uz konkrētiem lauksaimniecības produktiem ievieš īpašus pasākumus par labu Kanāriju salām un atceļ Regulu (EEK) Nr. 1601/92 (Poseican) [1], un jo īpaši tās 16. panta 2. punktu, ņemot vērā Padomes 1979. gada 5. februāra Regulu (EEK) Nr. 234/79 par kopējā muitas tarifa lauksaimniecības produktu nomenklatūras koriģēšanas procedūru [2], kurā jaunākie grozījumi izdarīti ar Regulu (EK) Nr. 3290/94 [3], un jo īpaši tās 2. panta 1. punktu, tā kā: (1) Regulas (EK) Nr. 1454/2001 16. pantā ir paredzēts atbrīvojums no muitas nodokļiem, tieši importējot Kanāriju salās līdz 20000 tonnu jēltabakas un daļēji apstrādātas tabakas, kas paredzēta tabakas izstrādājumu vietējai ražošanai. (2) Šo pasākumu pārvaldības nolūkā ir jānosaka gadu ilgs laika posms, par ko aprēķina Regulas (EK) Nr. 1454/2001 16. pantā minēto maksimālo daudzumu, un jādefinē termins "tabakas izstrādājumu vietējā ražošana". Turklāt, lai nodrošinātu tabakas izstrādājumu maksimāli elastīgu importu Kanāriju salās, jāatļauj jēltabakas ar izgrieztu vidējo dzīslu kopējā daudzuma izmantošana pārējo izstrādājumu importam, pamatojoties uz izlīdzināšanas koeficientu un ņemot vērā vietējās nozares vajadzības. (3) Šā pasākuma pārvaldības nolūkā un vienkāršības un administratīvas vienādības labad, kad tas iespējams, ir jāpiemēro Komisijas 2001. gada 28. decembra Regula (EK) Nr. 20/2002, ar ko nosaka sīki izstrādātus noteikumus attiecībā uz tāda īpaša piegādes režīma īsteno- šanu attālākajos reģionos, kurš ieviests ar Padomes Regulu (EK) Nr. 1452/2001 [4], kurā grozījumi izdarīti ar Regulu (EK) Nr. 474/2002 [5]. (4) Juridiskas skaidrības labad jāatceļ Komisijas 1992. gada 30. jūlija Regula (EEK) Nr. 2179/92, ar ko paredz sīki izstrādātus noteikumus īpašu importa pasākumu piemērošanai Kanāriju salās attiecībā uz tabaku [6]. (5) Ar Regulu (EEK) Nr. 2179/92 ir noteikts, ka gada kvota 20000 tonnu apjomā ir pārvaldāma no attiecīgā gada 1. jūlija līdz nākamā gada 30. jūnijam. Lai to saskaņotu ar īpašo piegādes režīmu, jāgroza shēmas pārvaldības laika posms un daudzums ir jāattiecina uz kalendāro gadu. Lai shēmu varētu piemērot pārejas laikposmā no 2002. gada 1. jūlija līdz 31. decembrim, Regulas (EK) Nr. 1454/2001 16. pantā minētais pieejamais maksimālais daudzums ir jānosaka 10000 tonnu apjomā. (6) Ir grozīts KN kods attiecībā uz cigarešu materiālu. Attiecīgi ir jāgroza Regulas (EK) Nr. 1454/2001 16. pants. (7) Šajā regulā paredzētie pasākumi ir saskaņā ar Tabakas pārvaldības komitejas atzinumu, IR PIEŅĒMUSI ŠO REGULU. 1. pants Šī regula paredz sīki izstrādātus noteikumus attiecībā uz tabakas importu Kanāriju salās saskaņā ar Regulas (EK) Nr. 1454/2001 16. pantu. 2. pants Šajā regulā: - gads, par ko aprēķina maksimālo gada daudzumu, ilgst no 1. janvāra līdz tā paša gada 31. decembrim, - "tabakas izstrādājumu vietējā ražošana" ir visas Kanāriju salās veiktās darbības, lai pārstrādātu šīs regulas pielikumā uzskaitītos produktus smēķēšanai gatavos ražojumos, - jēltabakas un daļēji apstrādātas tabakas daudzumus konvertē jēltabakas ar izgrieztu vidējo dzīslu daudzumos, izmantojot izlīdzināšanas koeficientus, kas doti šīs regulas pielikumā. 3. pants Importējot pielikumā uzskaitītos produktus, jāuzrāda atbrīvojuma sertifikāts. Sertifikāta pieteikuma un sertifikāta 20. iedaļā norāda: "produkts paredzēts tabakas izstrādājumu ražošanas nozarēm". Ja vien šajā regulā nav paredzēts citādi, Regulas (EK) Nr. 20/2002 2., 5., 9., 10., 11., 12., 13., 15., 25. un 26. panta noteikumus piemēro mutatis mutandis. Kompetentās iestādes nodrošina to, ka izstrādājumus, uz ko attiecas šī regula, izmanto atbilstīgi attiecīgajiem Kopienas noteikumiem un jo īpaši 291. līdz 300. panta noteikumiem Komisijas 1993. gada 2. jūlija Regulā (EEK) Nr. 2454/93, ar ko paredz īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi [7], kurā jaunākie grozījumi izdarīti ar Regulu (EK) Nr. 444/2002 [8]. 4. pants Regulu (EEK) Nr. 2179/92 atceļ. 5. pants No 2002. gada 1. jūlija līdz 31. decembrim jēltabakas ar izgrieztu vidējo dzīslu ekvivalenta maksimālais daudzums, kas atbrīvots no muitas nodokļiem saskaņā ar Regulas (EK) Nr. 1454/2001 16. pantu, ir 10000 tonnu. 6. pants Regulas (EK) Nr. 1454/2001 16. panta 1. punkta septītajā ievilkumā kodu "ex24031000" aizstāj ar kodu "ex24031090". 7. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. To piemēro no 2002. gada 1. jūlija. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 3. jūlijā Komisijas vārdā — Komisijas loceklis Franz Fischler [1] OV L 198, 21.7.2001., 45. lpp. [2] OV L 34, 9.2.1979., 2. lpp. [3] OV L 349, 31.12.1994., 105. lpp. [4] OV L 8, 11.1.2002., 1. lpp. [5] OV L 75, 16.3.2002., 25. lpp. [6] OV L 217, 31.7.1992., 79. lpp. [7] OV L 253, 11.10.1993., 1. lpp. [8] OV L 68, 12.3.2002., 11. lpp. -------------------------------------------------- PIELIKUMS Izlīdzināšanas koeficienti izstrādājumiem, kuru tiešo importu Kanāriju salās neapliek ar muitas nodokļiem KN kods | Apraksts | Izlīdzināšanas koeficients | 240110 | Tabaka ar neizgrieztu vidējo dzīslu | 0,72 | 240120 | Jēltabaka ar izgrieztu vidējo dzīslu | 1,00 | 24013000 | Tabakas atkritumi | 0,28 | ex24021000 | Neiesaiņoti negatavi cigāri | 1,05 | ex24031090 | Cigarešu materiāls (gatavs tabakas maisījums cigarešu, cigāru, Manilas cigāru un cigarillu ražošanai) | 1,05 | ex24039100 | Homogenizēta vai atjaunota tabaka | 1,05 | ex24039990 | Tabaka ar palielinātu apjomu | 1,05 | --------------------------------------------------